CELEX: 52012PC0413
Language: hu
Date: 2012-07-26
Title: Javaslat AZ EURÓPAI PARLAMENT ÉS A TANÁCS RENDELETE az európai angolnaállomány helyreállítására vonatkozó intézkedések megállapításáról szóló 1100/2007/EK tanácsi rendelet módosításáról

|
			
		
		
		52012PC0413
		
			Javaslat AZ EURÓPAI PARLAMENT ÉS A TANÁCS RENDELETE az európai angolnaállomány helyreállítására vonatkozó intézkedések megállapításáról szóló 1100/2007/EK tanácsi rendelet módosításáról /* COM/2012/0413 final - 2012/0201 (COD) */
			
				
		
		
			
			   	INDOKOLÁS
Az Európai Unió működéséről szóló
szerződés (EUMSZ) különbséget tesz a Bizottságra ruházott hatáskörök
között aszerint, hogy az EUMSZ 290. cikkének (1) bekezdésének megfelelően
a jogalkotási aktusok egyes nem alapvető rendelkezéseit kiegészítő,
illetve módosító általános hatályú nem jogalkotási aktusok (felhatalmazáson
alapuló jogi aktusok) elfogadására, vagy az EUMSZ 291. cikkének (2)
bekezdésében előírt, kötelező erejű uniós jogi aktusok
(végrehajtási aktusok) végrehajtására vonatkozó egységes feltételek
elfogadására vonatkoznak-e.
A 182/2011/EU rendelet elfogadásával
kapcsolatban a Bizottság a következő nyilatkozatot tette:
„A Bizottság felülvizsgál valamennyi olyan
hatályban lévő jogi aktust, amelyet a Lisszaboni Szerződés
hatálybalépése előtt nem igazítottak hozzá az ellenőrzéssel
történő szabályozási bizottsági eljáráshoz. E felülvizsgálat célja annak
értékelése, hogy szükséges-e az érintett jogi eszközök hozzáigazítása az
Európai Unió működéséről szóló szerződés 290. cikke által
bevezetett felhatalmazáson alapuló jogi aktusok rendszeréhez. A Bizottság a
lehető legrövidebb időn belül, de legkésőbb az e nyilatkozathoz
csatolt indikatív ütemtervben rögzített időpontban megteszi a
megfelelő javaslatokat”[1].
Ennek fényében szükséges az 1100/2007/EK
rendeletet hozzáigazítani az EUMSZ új rendelkezéseihez. Az említett rendelet
értelmében a Bizottságra ruházott hatásköröket át kell minősíteni
felhatalmazáson alapuló és végrehajtási hatáskörökké.
A Bizottságot fel kell hatalmazni arra, hogy
felhatalmazáson alapuló jogi aktusokat fogadjon el abban az esetben, ha az
állománypótlásra használt angolnák átlagos piaci ára jelentősen csökkenne
az egyéb célokra használt angolnák átlagos piaci árához képest. 
Lehetővé kell tenni továbbá, hogy az
angolnagazdálkodási tervek műszaki és tudományos értékelés alapján
történő jóváhagyását a Bizottság végrehajtási jogi aktusok elfogadásával
végezze.
A 9. cikk (3) bekezdése úgy rendelkezik, hogy
a Tanácsnak kell alternatív intézkedéseket hoznia a visszajutási célszint elérése
érdekében. Vagyis a rendelet jelenlegi szövege a Tanácsra ruházza e nem
alapvető rendelkezéseinek módosítására vonatkozó hatáskört. Az EUMSZ
értelmében ilyen döntéshozatali eljárás már nincsen, így ezt a rendelkezést
törölni kell.
A rendelet 1. cikkének (2) bekezdése elavult,
mivel a Bizottság 2008. április 4-i 2008/292/EK határozata[2]
megállapította, hogy a Fekete-tenger és a hozzá tartozó folyórendszerek nem
képezik az európai angolna természetes élőhelyeit az 1100/2007/EK rendelet
alkalmazásában. Ezt a rendelkezést ezért el kell hagyni. 
A rendelet 3. cikke szintén elavult, mivel a
2009. április 2-i 2009/310/EK bizottsági határozat[3]
jóváhagyta Ciprus, Málta, Ausztria, Románia és Szlovákia kérelmét az
angolnagazdálkodási terv készítésére vonatkozó kötelezettség alóli mentesség
iránt. További mentességi kérelmek nem érkeztek. Ezt a rendelkezést ezért el
kell hagyni. 
1.           KONZULTÁCIÓ AZ ÉRDEKELTEKKEL;
HATÁSVIZSGÁLAT
Az érdekelt felekkel folytatott konzultációra
és hatásvizsgálatra nem volt szükség.
2.           A JAVASLAT JOGI ELEMEI
·      A javaslat összefoglalása
A jogi intézkedés fő célja az
1100/2007/EK tanácsi rendelet által a Bizottságra ruházott hatáskörök
azonosítása, és e hatáskörök felhatalmazáson alapuló, illetve végrehajtási
hatáskörökként való minősítése.
·      Jogalap
Az Európai Unió működéséről szóló
szerződés 43. cikkének (2) bekezdése.
·      A szubszidiaritás elve
A javaslat az Európai Unió kizárólagos
hatáskörébe tartozik.
·      Az arányosság elve
A javaslat az 1100/2007/EK rendeletben már
megállapított rendelkezéseket módosítja, ezért az arányosság elvével
kapcsolatban nem merül fel aggály.
·      A jogi aktus típusának megválasztása
Javasolt aktus: európai parlamenti és tanácsi
rendelet. 
Más jogi aktus nem felelne meg a
következők miatt: rendelet csak rendelettel módosítható.
3.           KÖLTSÉGVETÉSI HATÁSOK
Ennek az intézkedésnek nincsenek az uniós
költségvetés kiadásait növelő vonzatai.
2012/0201 (COD)
Javaslat
AZ EURÓPAI PARLAMENT ÉS A TANÁCS
RENDELETE
az európai angolnaállomány helyreállítására
vonatkozó intézkedések megállapításáról szóló 1100/2007/EK tanácsi rendelet
módosításáról
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 43. cikke (2)
bekezdésére,
tekintettel az Európai Bizottság
javaslatára,
tekintettel az Európai Gazdasági és Szociális
Bizottság véleményére, 
a jogalkotási aktus tervezetének a nemzeti
parlamentek számára való megküldését követően,
rendes jogalkotási eljárás keretében,
mivel:
(1)       Az 1100/2007/EK tanácsi
rendelet[4] hatásköröket ruház a
Bizottságra az említett rendelet egyes rendelkezéseinek végrehajtása érdekében.
(2)       Az 1100/2007/EK rendelet
értelmében a Bizottságra ruházott hatásköröket a Lisszaboni Szerződés
hatálybalépésének következtében össze kell hangolni az Európai Unió működéséről
szóló szerződés 290. és 291. cikkével.
(3)       Az 1100/2007/EK rendelet
egyes rendelkezéseinek alkalmazása érdekében a Bizottságot fel kell hatalmazni
az Európai Unió működéséről szóló szerződés 290. cikkével
összhangban lévő felhatalmazáson alapuló jogi aktusok elfogadására, hogy
felléphessen abban az esetben, ha az állománypótlásra használt angolnák átlagos
piaci ára jelentősen csökkenne az egyéb célokra használt angolnák átlagos
piaci árához képest. 
(4)       Különösen fontos, hogy a
Bizottság a felhatalmazáson alapuló jogi aktusok elfogadásának
előkészítése során megfelelő konzultációt folytasson, ideértve a
szakértők bevonását is. 
(5)       A Bizottságnak a
felhatalmazáson alapuló jogi aktusok előkészítése és megfogalmazása során
biztosítania kell, hogy a vonatkozó dokumentumokat egyidejűleg, kellő
időben és megfelelő módon eljuttassák az Európai Parlamenthez és a
Tanácshoz. 
(6)       Az 1100/2007/EK rendeletben
foglalt, az angolnagazdálkodási tervek műszaki és tudományos értékelés
alapján történő, Bizottság általi jóváhagyására vonatkozó rendelkezések
végrehajtásának egységes feltételei biztosítása érdekében végrehajtási
hatáskört kell ruházni a Bizottságra. Ezeket a hatásköröket a Bizottság
végrehajtási hatásköreinek gyakorlására vonatkozó tagállami ellenőrzési
mechanizmusok szabályainak és általános elveinek megállapításáról szóló, 2011.
február 16-i 182/2011/EU európai parlamenti és tanácsi rendeletnek[5]
megfelelően kell gyakorolni.
(7)       A Bizottságnak nem lesz
lehetősége 2011. július 1-ig jelentést tenni az Európai Parlamentnek és a
Tanácsnak az állománypótlást célzó intézkedésekről és a piaci árak
alakulásáról, mivel a tagállamok az ezekre vonatkozó információkat késve
közölték. E jelentés benyújtásának határidejét ezért 2012. december 31-re kell
módosítani. 
(8)       A rendelet jelenleg hatályos
szövege a visszajutási célszint eléréséhez szükséges alternatív intézkedések
meghozatalára, vagyis a rendelet e nem alapvető elemének módosítására a
Tanácsot hatalmazza fel. Az EUMSZ értelmében ilyen döntéshozatali eljárás már
nincsen, így ezt a rendelkezést törölni kell.
(9)       A 2008. április 4-i
2008/292/EK bizottsági határozat[6] megállapította, hogy a
Fekete-tenger és a hozzá tartozó folyórendszerek nem képezik az európai angolna
természetes élőhelyeit az 1100/2007/EK rendelet alkalmazásában. Ennek
fényében a rendelet 1. cikkének (2) bekezdése elavult, azt el kell hagyni. 
(10)     A 2009. április 2-i
2009/310/EK bizottsági határozat[7] jóváhagyta Ciprus, Málta,
Ausztria, Románia és Szlovákia kérelmét az angolnagazdálkodási terv készítésére
vonatkozó kötelezettség alóli mentesség iránt. További mentességi kérelmek nem
érkeztek. Így a rendelet 3. cikkének (2) bekezdése elavult, azt el kell hagyni.

(11)     Az 1100/2007/EK rendeletet a
fentieknek megfelelően módosítani kell,
ELFOGADTÁK EZT A RENDELETET:
1. cikk
Az 1100/2007/EK rendelet a
következőképpen módosul:
(1)              
A 1. cikk (2) bekezdését el kell hagyni.
(2)              
A 3. cikket el kell hagyni. 
(3)              
Az 5. cikk (1) bekezdése helyébe a következő
rendelkezés lép: 
„(1)      Az angolnagazdálkodási tervek
jóváhagyását a Bizottság a 12b. cikk (2) bekezdésében említett
vizsgálóbizottsági eljárással összhangban elfogadott végrehajtási jogi aktusok
révén végzi.”
(4)              
A 7. cikk (6) és (7) bekezdése helyébe a
következő szöveg lép:
„(6) Abban az esetben, ha az állománypótlásra
használt angolnák átlagos piaci ára jelentős csökkenést mutat az egyéb
célokra használt angolnák átlagos piaci árához képest, az érintett tagállam
tájékoztatja erről a Bizottságot. A Bizottság a 12a. cikkel összhangban
elfogadott felhatalmazáson alapuló jogi aktusok elfogadása révén a helyzet
megoldása érdekében átmenetileg csökkentheti a (2) bekezdésnek megfelelően
az állománypótlásra használt angolnák arányát.
(7) A Bizottság legkésőbb 2012. december
31-ig jelentést tesz az Európai Parlamentnek és a Tanácsnak, és értékeli az
állománypótlást célzó intézkedéseket, a piaci árak alakulását is beleértve.”
(5)              
A 9. cikk (3) bekezdését el kell hagyni.
(6)              
A rendelet a következő 12a. és 12b. cikkekkel
egészül ki:
„12a. cikk 
A felhatalmazás
gyakorlása
A Bizottság az e cikkben meghatározott
feltételek mellett felhatalmazást kap felhatalmazáson alapuló jogi aktusok
elfogadására.
A Bizottság a 7. cikk (6) bekezdésében
említett felhatalmazást határozatlan időre kapja.
Az Európai Parlament vagy a Tanács
bármikor visszavonhatja a 7. cikk (6) bekezdésében említett felhatalmazást. A
visszavonásról szóló határozat megszünteti az abban megjelölt felhatalmazást. A
határozat az Európai Unió Hivatalos Lapjában való közzétételét
követő napon vagy a határozatban megjelölt későbbi időpontban
lép hatályba. A határozat nem érinti a már hatályban lévő, felhatalmazáson
alapuló jogi aktusok érvényességét. 
A Bizottság a felhatalmazáson alapuló jogi
aktus elfogadását követően haladéktalanul és egyidejűleg értesíti
arról az Európai Parlamentet és a Tanácsot. 
A 7. cikk (6) bekezdése értelmében
elfogadott felhatalmazáson alapuló jogi aktus csak akkor lép hatályba, ha az
Európai Parlamentnek és a Tanácsnak a jogi aktusról való értesítését
követő 2 hónapon belül sem az Európai Parlament, sem a Tanács nem emelt
ellene kifogást, illetve ha az említett időtartam lejártát
megelőzően mind az Európai Parlament, mind a Tanács arról
tájékoztatta a Bizottságot, hogy nem fog kifogást emelni. Az Európai Parlament
vagy a Tanács kezdeményezésére ez az időtartam két hónappal
meghosszabbodik.
12b. cikk
Bizottsági eljárás
A Bizottságot a 2371/2002/EK rendelet 30.
cikke által létrehozott Halászati és Akvakultúra-ágazati Bizottság segíti. Ez a
bizottság a 182/2011/EU rendelet értelmében vett bizottságnak minősül. 
Az e bekezdésre történő hivatkozáskor
a 182/2011/EU rendelet 5. cikkét kell alkalmazni.”
2. cikk
Ez a rendelet az Európai Unió Hivatalos
Lapjában való kihirdetését követő huszadik napon lép hatályba.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, -án/-én.
Az Európai Parlament részéről                     a
Tanács részéről
az elnök                                                          az
elnök
[1]               HL L 55., 2011.2.28., 19. o.
[2]               HL L 98., 2008.4.10., 14. o.
[3]               HL L 91., 2009.4.3., 23. o.
[4]               HL L 248., 2007.9.22., 17. o. 
[5]               HL L 55., 2011.2.28., 13. o.
[6]               HL L 98., .2008.4.10., 14. o.
[7]               HL L 91., .2009.4.3., 23. o.